Strop om Derick Hougaard se nek losser | Netwerk24
Strop om Derick Hougaard se nek losser
Deur Sonja Carstens 10 April 2016 00:00
Karlien en Derick in gelukkiger tye. Foto: Liza van Deventer
Die oud-Springbok Derick Hougaard dok nou heelwat minder geld op vir sy tweejarige tweeling saam met die sangeres ­Karlien van Jaarsveld.
Rapport verneem die gewese paartjie het tot 'n vergelyk gekom nadat Hougaard nie meer die hemelhoë bedrag waartoe hy vroeër ingestem het, kon bybring nie.
Rapport het vroeër berig Hougaard moes skaars drie maande ná sy egskeiding regsadvies inwin oor van die bepalings van die skikkingsooreenkoms wat hy met hul egskeiding onderteken het.
Hy het gesukkel om vir homself te sorg nadat hy sy onderhoudsgeld betaal het. Hougaard leef van die versekeringsgeld wat uitbetaal is ná rugbybeserings en kry klein salarisse van SuperSport as kommentator en van die Blou Bulle as skopafrigter.
Hy het Riaan Louw, sy prokureur, om raad genader nadat hy begin swaar trek het.
Louw het vroeër gesê Hougaard is nie ­finansieel in staat om die gesin se luukse ­leefstyl te finansier nie.
"Sy kinders bly alles in sy lewe en hy is daartoe verbind om hulle te versorg, maar dit moet volgens hul werklike uitgawes bepaal word," het hy gesê.
Louw wou die afgelope week nie kommentaar lewer nie, maar het bevestig dat Hougaard nie voortgaan met regstappe nie.
Regslui was verlede jaar geskok oor die groot bedrae en hoë eise vir die versorging van die tweeling wat in die paartjie se skikkingsooreenkoms verskyn.
Hougaard en Van Jaarsveld is in Oktober verlede jaar in die hooggeregshof in Pretoria geskei.
Rapport het ook die inhoud van die skikkingsooreenkoms onder oë gehad, maar mag ingevolge wetgewing nie die besonderhede van die skikking publiseer nie.